钦定古今图书集成/明伦汇编/家范典/第085卷 > 《寄妇》戴良
## 钦定古今图书集成/明伦汇编/家范典/第085卷 > 《寄妇》戴良

结发为夫妇，所愿在偕老。谁知头白来，丧乱不相保。
我昔从一官，携汝登远道。芙蓉荡风波，宁有几时好。
犹记东门日，别归方草草。再拜前致辞，幽咽不能道。
手提小儿女，恸哭向秋昊。讵识是生离，积骨白浩浩。
汝归终可安，我去事转艰。家既异畴昔，去住亦俱难。
况乃毕婚嫁，百费萃兹年。内方抚群小，外复给上官。
‘日夜声嗷嗷，孰与分忧煎。夫妻不同苦，不如寡与鳏。
汝幸毋我尤，我行偶迍邅。人道无终乖，天运久亦还。
岂复长流荡，庶往共饥寒’。